Hy het veral belang gestel in sendingwerk en het in die sendingkommissies van die kerk gedien. Hy was ook skriba van die Sinodale Kommissie vir Leer en Aktuele Sake van die Vrystaat. Hy het ‘n baie gelukkige bediening gehad. Behalwe die laaste ses jaar toe hy ‘n medeleraar gehad het op Warden, was hy altyd alleen in groot gemeentes, waar hy baie hard gewerk het. Hy was ‘n goeie prediker wat sy preke in eenvoudige en verstaanbare taal en idiome aangebied het. In sy huisbesoek was hy baie getrou. Hy was ‘n liefdevolle en nederige mens en sy omgang met sy gemeentelede was baie goed. Hy was veral ‘n goeie pa vir sy huisgesin.